Otvaram 12. sjednicu Doma naroda Parlamentarne skupštine BiH. Gospodo delegati, poslanici, uvaženi predstavnici međunarodnih organizacija, članovi Ministarskog vijeća, predstavnici medija, pošto je ovo prva sjednica u ovoj godini, želim još jedanput da vam svima zaželim puno zdravlja i uspješan rad, kao i da ponovim naše čestitke upućene građanima, narodima BiH, sa željom da u ovoj godini bude bolje za sve narode i građane BiH. Za 12. sjednicu Doma naroda Parlamentarne skupštine BiH, predlažem sljedeći 1. Usvajanje zapisnika sa 8. 9. i 11. sjednice; 2. Davanje saglasnosti za ratifikaciju Sporazuma po Pariškom klubu povjerilaca i to između SAD, Kraljevine Belgije, Kraljevine Švedske, Republike Austrije, Republike Finske, Konfederacije Švajcarske, Španije, Savezne Republike Njemačke, Kraljevine Norveške i Kanade, Republike Francuske i Kraljevine Danske. Za svaki od ovih sporazuma dobili ste u prijedlogu dnevnog reda, pri pozivu za sjednicu, nosilac za te sporazume su pojedine organizacije koje su ovdje konkretno, za svaki od ovih sporazuma, navedene. Također, to je kao druga tačka za ratifikaciju tih ugovora. Za treću tačku predlažem 3. Izvještaj o izvršenju Budžeta institucija BiH i međunarodnih obaveza BiH, za period januar - septembar 1999. godine; 4. Nacrt Budžeta institucija BiH i međunarodnih obaveza BiH za 2000. godinu; 5. Nacrt zakona o izvršenju Budžeta institucija BiH i međunarodnih obaveza BiH za 2000. godinu; 6. Izvještaj o provedenoj javnoj raspravi, izjašnjavanje predlagača o nacrtima a) Izbornog zakona, predlagač delegat Drago Ljubičić, b) Izbornog zakona, predlagač grupa poslanika Kluba SDP-a; 2 7. Informacija o provedbi Zakona o carinskoj politici i tarifi za period 1.1. do 1.12.1999. godine; 8. Prijedlog odluke o organizaciji Sekretarijata Parlamentarne skupštine BiH; 9. Nacrt poslovnika Doma naroda Parlamentarne skupštine BiH; 10. Prijedlog zakona o javnim ispravama BiH; 11. Prijedlog zakona o izmjenama i dopunama Zakona o putnim ispravama BiH, predlagači poslanici Sejfudin Tokić i Ivo Divković; 12. Zakon o Vijeću ministara BiH, a) Zakon o Vijeću ministara BiH, predlagači poslanici Sejfudin Tokić i Ivo Divković, b) Prijedlog zakona o izmjenama i dopunama Vijeća ministara BiH, predlagač poslanik Vito Rakić; 13. Zakon o praznicima i blagdanima BiH, a) Prijedlog zakona o praznicima u BiH, predlagači Sejfudin Tokić i Ivo Divković, b) Nacrt zakona o praznicima i blagdanima BiH; 14. Nacrt zakona o formiranju Trezora institucija BiH; 15. Nacrt zakona o postupku i zaključivanju izvršavanja međunarodnih ugovora i 16. Delegatska pitanja. Prije izjašnjavanja o samom dnevnom redu, konstatujem da imamo kvorum i da je prisutno, iz reda Bošnjaka 4 poslanika, odnosno, delegata, iz reda Hrvata 3 delegata, odnosno, poslanika, iz reda RS 3 poslanika, odnosno, delegata, s tim da me je gospodin Tošić obavijestio da je kasno obaviješten o održavanju današnje sjednice i da će u toku same sjednice sustići nas i pridružiti se radu ove sjednice. Otvaram raspravu o predloženom dnevnom redu. Da li se neko javlja za riječ? Ako nema, možemo li se izjasniti o predloženom dnevnom redu? Ko je za usvajanje ovakvog dnevnog reda? Hvala. Pošto smo jednoglasno usvojili dnevni red, prelazimo na Ad.1. Usvajanje zapisnika sa 8., 9. i 11. sjednice Usvajat ćemo prvo Zapisnik sa 8. sjednice, zatim sa 9., pa onda sa 11. sjednice u ovoj tački. Dajem na raspravu Zapisnik sa 8. sjednice. Da li neko ima primjedbi, sugestija? Ako nema, ko je za usvajanje Zapisnika sa 8. sjednice Doma naroda Parlamentarne skupštine BiH? Hvala. Konstatujem da smo jednoglasno usvojili Zapisnik sa 8. sjednice. Dajem na raspravu Zapisnik sa 9. sjednice Doma naroda Parlamentarne skupštine BiH. Ima li primjedbi? Ako nema, dajem na izjašnjavanje Zapisnik sa 9. sjednice Doma naroda Parlamentarne skupštine BiH. Ko je za usvajanje ovog zapisnika? Hvala lijepa. Konstatujem da smo jednoglasno usvojili i Zapisnik sa 9. sjednice Doma naroda Parlamentarne skupštine BiH. 3 Dajem na raspravu Zapisnik sa 11. sjednice Doma naroda Parlamentarne skupštine BiH. Ima li primjedbi? Ako nema niko da se javlja za riječ, molim da se izjasnimo o Zapisniku. Ko je za usvajanje Zapisnika sa 11. sjednice Doma naroda Parlamentarne skupštine BiH? Hvala lijepa. Konstatujem da smo jednoglasno usvojili Zapisnik sa 11. sjednice Doma naroda Parlamentarne skupštine BiH. Prelazimo na 2. tačku. Ad.2. Davanje saglasnosti za ratifikaciju ugovora Ovdje ste dobili, u predloženom dnevnom redu, 18 sporazuma između, uglavnom, Vijeća ministara BiH i vlada pojedinih zemalja. Ima li potrebe da se izjašnjavamo pojedinačno o svakom od ovih sporazuma ili da glasamo u paketu, s tim što bih naglasio da je zaključak Predstavničkog doma bio vezan za davanje saglasnosti za ratifikaciju, da svi nazivi sporazuma treba da usklade sa nazivima institucija BiH, koja su data u ustavnim rješenjima. Mislim da su stručne službe svoj dio posla uradile i da su uskladile nazive u skladu s Ustavom BiH. Radi se, uglavnom, tamo o spominjanju Vlade BiH, a u Ustavu stoji Vijeće ministara BiH i mislim da je to već ispravljeno u pripremi ove sjednice. To je bio zaključak Predstavničkog doma, koji sam trebao kazati, s obzirom da je ispravka izvršena u skladu sa ovim zaključkom, mislim da ga ne trebamo ni usvajati. Je li ima potrebe da predstavnik Vijeća ministara BiH nešto kaže o ovim sporazumima?
Gospodo predsjedavajući, dame i gospodo poslanici, zastupnici, vidjeli ste, u pitanju je 18 sporazuma BiH sa vladama, državama i asocijacijama i ja bih razdvojio ove sporazume u dvije grupe. Prva grupa od 12 sporazuma su sporazumi o regulisanju predratnih dugova BiH sa 12 država, a druga grupa sporazuma su sporazumi o trgovinskoj saradnji i druga grupa sporazuma je o zaštiti investicija. Kad je u pitanju prvih 12 sporazuma, dobili ste iznose dugova koje je BiH imala po Pariškom klubu povjerilaca i, kao što znate, mi smo u pregovorima u oktobru 1998. godine, postigli oprost duga od 67%, a zatim je taj ostatak duga reprogramiran na dva načina. Jedna grupa je na 22 godine, a druga grupa kredita je na 33 godine. Također, dobili ste tekstove sporazuma o obavezama BiH koje proističu iz takve vrste reprograma i dogovora o alokaciji, odnosno, koliko kojem od entiteta pripada i dobili ste amortizacionu listu, odnosno, tačne iznose i vremena i periode kada ćemo vraćati i plaćati te dugove. Odmah da vam kažem da su u pitanju sva dugovanja koja je imala BiH prije 1992. godine i u duhu sa Zakonom o vanjskom dugu i u duhu s tim da je bivša SFRJ bila garant, a BiH je dalje preuzela te garancije. Mi smo bili dužni, kao država BiH, da te obaveze preuzmemo, da u duhu sa 4 Zapisnikom o reprogramu i oprostu duga napravimo sporazume s pojedinim zemljama i da na taj način svoje obaveze regulišemo. Ja stojim na raspolaganju i ako ima kakvih pitanja kod svakog od konkretnog sporazuma, pa bih želio da kažem da smo mi postigli dosta dobar sporazum sa Pariškim klubom povjerilaca, i ako bi se postavilo pitanje gdje smo mi u odnosu na ostale države koje su nastale raspadom bivše Jugoslavije, da li smo postigli bolje ili lošije uslove. Mi smo daleko bolje uslove ostvarili nego što su to sve ostale naše bivše zemlje članice SFRJ. U stvari, mi smo jedini dobili oprost duga od 67%, a zatim reprogram. Kad su u pitanju ostale četiri zemlje koje su još članice Pariškog kluba povjerilaca, s kojima nije obuhvaćen ovaj set sporazuma, to su u pitanju Italija, Japan, Kuvajt i Ruska Federacija. Želim da vas obavijestim da smo s Italijom uspjeli u međuvremenu, u decembru mjesecu, da sve informacije i podatke relevantne prikupimo i da sporazum napravimo, koji je Vijeće ministara BiH prihvatilo. Sa Japanom još nismo uspjeli da sve podatke i informacije razmijenimo. S Kuvajtom smo potpuno završili, međutim, zbog toga što je nealocirani dug kod Kuvajta, odnosno, bivša SFRJ je uzela kredit za sve republike zajednički. Shodno preporukama MMF-a, BiH je pripalo 13,2%, a zatim će u BiH, svakom od entiteta pripasti procenat kakav pripadne sumarno za Pariški klub povjerilaca i čim završimo sa ove dvije zemlje, Italijom i Japanom, Kuvajt ćemo moći rasporediti. Kad je u pitanju Ruska Federacija, odmah da vam kažem da je BiH veći povjerilac nego što je dužnik i tu ćemo morati tek da otvorimo razgovore i pregovore s njima, ali smo potpisali pismo o namjerama u kojima je Ruska Federacija prihvatila tu činjenicu i prihvatila naš zahtjev da se posebno ti pregovori vode, obzirom na dva problema koji su to prisutni. To su bili sporazumi između bivše SFRJ i bivšeg SSSR i, shodno onom svemu što se desilo, trebat će još dosta vremena da bi se sve relevantne informacije i podaci prikupili i da se onda postigne konačni dogovor. To je stanovište i Pariškog kluba povjerilaca i MMF-a i vjerovatno taj sporazum nećemo tako brzo uspjeti da završimo. Mi ćemo nastojati da to bude u 2000. godini, ali ako se desi i poslije, to će biti dobro. Druga grupa sporazuma jesu sporazumi o trgovinskoj saradnji BiH sa zemljama koje ovdje imati (?) i o zaštiti investicija. U pitanju su klasični sporazumi takve vrste koji omogućuju, prije svega, poslovnim ljudima iz BiH i drugih država da mogu da ostvaruju beneficije koje u međunarodnim propisima figuriraju. Kad je u pitanju tretman najpovoljnije trgovine koju ta zemlja s kojom potpisujemo daje drugim zemljama, odnosno, kad je u pitanju zaštita investicija, to je sporazum koji omogućuje da se sve investicije koje se u BiH realizuju iz te države s kojom potpisujemo sporazum, da imaju zaštitu od tzv. političkog rizika, odnosno od svih oblika eksproprijacije, nacionalizacije, itd. Ako se to desi, onda država, kao učesnica u tom čitavom procesu, treba da obešteti stranu koja bude oštećena. To su sporazumi koji će sigurno u narednom periodu podstaći i veće investiranje iz tih država, ali, u isto vrijeme i podstaći trgovinu i druge privredne odnose sa tim zemljama, odnosno, sa njenim građanima. Sve ovo pred vama je razmatralo Vijeće ministara BiH. Dalo je svoje pozitivno mišljenje i ja predlažem, u ime predlagača, da se ovi sporazumi prihvate u 5 tekstovima ovako kao što je rečeno, uz primjedbu koju je gospodin predsjedavajući na početku rekao.
Hvala lijepa ministru Kurtoviću. Otvaram raspravu. Da li se neko javlja za riječ? Ako nema diskutanata, vezano za ove sporazume, molio bih da se izjasnimo o davanju saglasnosti za ratifikaciju ovih sporazuma. Ja predlažem da glasamo u paketu o svih 18 sporazuma, ovako kako je dato u dnevnom redu. Ko je za paket ovih sporazuma, odnosno, za davanje saglasnosti za ratifikaciju ovih svih 18 sporazuma datih u dnevnom redu? Ko je za? Hvala lijepa. Konstatujem da smo jednoglasno usvojili, odnosno, dali saglasnost za ratifikaciju svih sporazuma koji su predviđeni ovim dnevnim redom. Ad.3. Izvještaj o izvršenju Budžeta institucija BiH i međunarodnih obaveza BiH, za period januar - septembar 1999. godine S obzirom da je identičan dnevni red usvojen i na Predstavničkom domu i da po ostalim tačkama dnevnog reda nemamo stavove ni zaključke Predstavničkog doma za pojedine nacrte, zakone, pojedine odluke, bilo je potrebno dodatno usaglašavanje, davanje određenih obrazloženja, predlažem da ovdje prekinem sa daljim radom, s tim što je Kolegij predložio, danas smo imali Kolegij, i predlažemo, u slučaju da sutra Predstavnički dom donese određene zakone za koje smatram da su hitni i neophodni za dalje funkcionisanje prvenstveno Vijeća ministara BiH i nekih obaveza koje proističu iz ovih zakona prema domaćim i međunarodnim organizacijama, da sutra, nakon zajedničke sjednice oba doma, održimo nastavak sjednice po onim zakonima, po onim tačkama koje budu na sutrašnjem nastavku sjednice Predstavničkog doma usvojene i da ih sami pokušamo usvojiti u tom nastavku. To je, otprilike, zaključak koji je dat od strane Kolegija.
Ja nisam protiv ovog zaključka koji je usvojio Kolegij i bit ću za to. Nisam protiv i radi toga što u Poslovniku Doma naroda stoji da se prvo razmatraju sve tačke dnevnog reda i usvajaju na Predstavničkom domu, a zatim na Domu naroda, izuzev ako to traže neke posebne okolnosti da se razmatra i na Domu naroda. Možda ja nemam pravo, ali, s obzirom na način kako radi Predstavnički dom, mislim da ćemo ubuduće mi morati da razmatramo neke tačke dnevnog reda i prije nego ih usvoji Predstavnički dom. Predstavnički dom neke tačke razmatra dugo, vodi neke polemike koje često puta nisu u skladu s dnevnim redom koji im se nalazi na razmatranju. Ja te slušam rasprave i mislim da ćemo mi, kao Dom naroda, morati nekad da raspravljamo i o tačkama dnevnog reda koje Predstavnički dom nije razmatrao i nije usvojio. Ja vjerujem da Dom naroda, reći ću slobodno, ne bi vodio takve diskusije neplodne, da ne kažem neku jaču riječ, i da posežemo zatim da nam visoki predstavnik donosi i nameće zakone, jer uvijek kad visoki predstavnik nameće zakone, to je korak dva unazad za rad institucija BiH, a posebno Parlamenta BiH. Moram da kažem, nažalost, 6 od svih institucija BiH koje do sada rade, da Parlament BiH radi, ipak, najlošije. Mislim da ćemo mi morati jednom otvoriti raspravu da Dom naroda, jeste on taj koji može reći i staviti veto i za vitalne interese i sve drugo, ali nije samo za to, već je on Dom koji treba ravnopravno da raspravlja o svim pitanjima, jer nema nijedne odluke, zakonodavne odluke koju ne trebaju da donesu oba doma. Možemo misliti koliko smo otišli unazad zato što nismo usvojili Zakon o Graničnoj službi, već ga je nametnuo visoki predstavnik, a isto tako će biti i sa drugim zakonima, ukoliko ne budemo postizali kompromis. Kompromisi su nužni i morat ćemo se na tome zadržavati. Ja sam izašao za ovo, ne zbog toga da ne podržim Kolegij. Ja Kolegij podržavam i ponavljam, jer je to i u Privremenom poslovniku Doma naroda, ali ja, mogu me kritikovati na Predstavničkom domu koliko god hoće, ali ja mislim da je najveći dio njihovih diskusija neplodan i da on ne pridonosi afirmaciji Parlamenta BiH, ni implementaciji Ustava BiH i Opšteg mirovnog sporazuma i da je to institucija, ponavljam, za koju su i sve međunarodne institucije i faktori odredili da je, ipak, institucija koja najlošije radi. Hvala.
Hvala lijepa. Da li se još neko javlja za riječ? Ako nema, možemo li usvojiti ovako zaključak, uz poziv da sutra prisustvujemo svi ovom zajedničkom sastanku, odnosno, sjednici oba doma u 12.30 sati? Ko je za ovakav prijedlog? Hvala lijepa. Zatvaram današnji dio zasjedanja Doma naroda. Sjednica je završena u 13.50 sati. 7 Nastavak je 12. Sjednice Doma naroda Parlamentarne skupštine Bosne i Hercegovine. Prije samog početka, želio bih se, predstavnicima medija izvinuti zbog kašnjenja, s obzirom da je danas Dom naroda Federacije i bilo je nekih usaglašavanja, prije početka ove sjednice. Tako da se njima izvinajvamo, a i sve vas pozdravljam. Želio bih na početku nastavka ove sjednice, da pozdravim gospodu iz Vijeća Evrope koji prisustvuju današnjoj sjednici, prvenstveno gospodina Vojčeka Savika, zamjenika glavnog serketara Parlamentarne skupštine Vijeća Evrope, gospođu Gelderblom – Lankhout, eksperta iz Vavjeta Evrope i Katarinu Hugel, člana sekretarijata Komiteta za politička pitanja Vijeća Evrope. Dobro došli, i drago mi je da učestvuju u današnjem radu ovog doma. Prije početka daljeg rada, na tačkama koje su ostale za boradu na 12. sjednici Doma naroda, zamolio bih da se izjasnimo, s bozirom da nam je hitan materijal stigao od Predstavničkog doma. Radi se Odluci os tatusu ipoložaju izbjeglih lica, izbjeglih u BiH, koji je usvojen na Predstavničkom domu i čeka objavljivanje u Službenim novinama. Molio bih da samo danas na kraju ovih svih rasprava, svih zakona koji su na dnevnom redu, da se izjasnimo i o ovoj odluci, i da je uvrstimo naknadno u dnevni red ove 12.sjednice, da ne sazivamo posebnu sjednicu. Molio bih prije toga da se izjasnimo. Ja sam saglasan da prihvatimo izjašnajvanje o Odluci koju je usvojio Predstavnički dom o statusu i položaju lica izbjeglih u BiH. Ko je zato da i tu odluku danas razmatramo? Hvala lijepa. Ima li neko protiv? Suzdržanih. Konstatujem da smo jednoglasno usvojili da raspravljamo i o odluci o statusu i položaju izbjeglih lica izbjeglih u BiH. Prelazimo na radni dio ove sjednice. 1. Nacrt Budžeta institucija BiH, i međunarodnih obaveza BiH za 2000.godinu, znači utvrđujemo Nacrt Budžeta institucija BiH i međunarodnih obaveza za 2000.godinu. Moram da vam saopštim da je ovaj nacrt Budžeta prihvaćen na Predstavničkom domu, uz primjedbe i dalje se radi na izradi prijedloga Budžeta institucija BiH i međunarodnih obaveza BiH, za 2000.godinu. Otvaram raspravu o Nacrtu Budžeta institucija BiH i međunarodnih obaveza BiH za 2000.doginu Ko se javlja za riječ? 8 S obzirom da imamo i predstavnike Vijeća ministara ovdje, na eventualna pitanja možemo dobiti i odgovore. Oni su na raspolaganju i ja iz takođe pozdravljam. Ko se javlja za riječ. Ako ne javlja, predlažem da se izjasnimo, vezano za Nacrt Budžeta institucija BiH i međunarodnih obaveza BiH za 2000.godinu, uz zaključak da u roku od 7 dana delegati koji imaju određene primjedbe dostave Sekretarijatu Doma Parlamentarne skupštine i da te primjedbe budu obrađene i dostavljene do izrade konačnog prijedloga Budžeta institucija BiH i međunarodnih obaveza BiH, za 2000.godinu. Ko je za Nacrt Budžeta institucija BiH i međunarodnih obaveza za 2000.godinu? Hvala lijepa. Konstatujem da smo jednoglasno utvrdili Nacrt budžeta institucija Bosne i Hercegovine i međunarodnih obaveza BiH za 2000. godinu, uz konstataciju da može poslužiti kao osnova za izradu prijedloga. Prelazimo na sljedeću tačku dnevnog reda. Nacrt zakona o izvršenju Budžeta institucija BiH i međunarodnih obaveza BiH za 2000. godinu Također, konstatujemo da je Predstavnički dom usvojio ovaj nacrt zakona, uz određene primjedbe. Otvaram raspravu. Zatvaram raspravu. Molio bih da se izjasnimo o Nacrtu zakona o izvršenju Budžeta institucija BiH i međunarodnih obaveza BiH za 2000. godinu uz zaključak da delegati svoje primjedbe u pisanoj formi dostave u roku od sedam dana Sekretarijatu Parlamentarne skupštine BiH, kako bi ih mogli proslijediti Vijeću ministara BiH na izjašnjavanje kod izrade Prijedloga zakona o izvršenju Budžeta institucija BiH i međunarodnih obaveza BiH za 2000. godinu. Ko je za? Hvala lijepa. Konstatujem da smo jednoglasno usvojili Nacrt zakona o izvršenju Budžeta institucija BiH i međunarodnih obaveza BiH za 2000. godinu, uz dati zaključak. Sljedeća tačka dnevnog reda je Informacija o provedbi Zakona o carinskoj politici i tarifi za period 1.1. do 1.12.1999. godine Pošto se ne izjašnjavamo, odnosno, ne usvajamo ovu informaciju, već samo je uzimamo k znanju, kao što je po Poslovniku tako, predlažemo da raspraljamo o ovoj informaciji, uz jednu sugestiju, odnosno, uz mogućnost da, takođe, u roku od sedam dana, eventualne sugestije i primjedbe dostave se Sekretarijatu Parlamentarne skupštine BiH radi prosljeđivanja i izjašnjavanja prema Vijeću ministara BiH. Otvaram raspravu. Da li se neko javlja za riječ? 9 Ako se ne javlja, zaključujem raspravu, uz konstataciju da je Informacija primljena k znanju, a primjedbe se mogu dostaviti u roku od sedam dana, kako bi dalje bile proslijeđene Vijeću ministara BiH. Prijedlog odluke o organizaciji Sekretarijata Parlamentarne skupštine BiH Konstatujem da je Predstavnički dom usvojio Odluku o organizaciji Sekretarijata Parlamentarne skupštine BiH, uz jedan amandman koji je vama podijeljen. Amandman je gospodina Genjca, a radi se o načinu izbora funkcionera u Sekretarijatu Parlamentarne skupštine BiH. Otvaram raspravu. Ovo je jedan od, da kažem tako, uslova za prijem u Vijeće Evrope i dugo je u raspravi, tako da smo u finalu usvajanja ove odluke o organizaciji. Ako se niko ne javlja, zaključujem, uz amandman gospodina Genjca, koji je tu dat. Ako se niko ne javlja za riječ, zatvaram raspravu i molim da se izjasnimo o Prijedlogu odluke o organizaciji Sekretarijata Parlamentarne skupštine BiH, uz amandman koji je usvojen na Predstavničkom domu Parlamentarne skupštine BiH, radi se o amandmanu gospodina Genjca, a koji glasi: Odgovarajući kolegij doma imenuje sekretara doma. Kolegij Predstavničkog doma i Kolegij Doma naroda zajednički imenuju sekretara Zajedničke službe. Odluke o navedenim imenovanjima, Kolegij donosi konsenzusom svih članova. Radi se o tom amandmanu. Onaj ostatak dijela amandmana nije prihvaćen tako da je to integralni tekst amandmana od gospodina Genjca, koji je usvojen na Predstavničkom domu. Možemo li se izjasniti o Prijedlogu odluke o organizaciji Sekretarijata Parlamentarne skupštine BiH, uz ovaj amandman koji sam pročitao. Ko je za? Hvala lijepa. Ima li neko protiv? Jedan suzdržan. Konstatujem da smo usvojili, uz jedan glas suzdržan, bez ijednog protiv, sa jednim suzdržanim. Prelazimo na sljedeću tačku dnevnog reda. Nacrt Poslovnika Doma naroda Parlamentarne skupštine BiH Moram konstatovati da je, također, dugo vremena rađeno na izradi Poslovnika Doma naroda Parlamentarne skupštine BiH i istovremeno bih se želio zahvaliti i članovima Sekretarijata, a i gospodi iz FAR programa koji su, zaista, učinili dosta toga da dobijemo Nacrt poslovnika Doma naroda Parlamentarne skupštine BiH. Otvaram raspravu po Nacrtu poslovnika Doma naroda Parlamentarne skupštine BiH. Ko se javlja za riječ? Ako se niko ne javlja za riječ, zatvaram raspravu, uz jedan zaključak, a to je da u roku od 10 dana se dostave pismene primjedbe na Nacrt poslovnika Doma naroda Parlamentarne skupštine BiH, Komisiji koja je formirana za izradu Poslovnika, koja 10 će pripremiti, za Kolegij, Prijedlog poslovnika Doma naroda Parlamentarne skupštine BiH, pošto je predlagač ovog poslovnika Kolegij Doma naroda Parlamentarne skupštine BiH. Možemo li usvojiti ovaj nacrt zakona, uz ovaj zaključak? Ko je za? Hvala lijepa. Ovaj put konstatujem da smo jednoglasno usvojili Nacrt poslovnika Doma naroda Parlamentarne skupštine BiH, uz dati zaključak. Prijedlog zakona o javnim ispravama BiH Nije došlo do izjašnjavanja po Prijedlogu zakona o javnim ispravama na Predstavničkom domu Parlamentarne skupštine BiH. Dati su određeni amandmani, koji će biti obrađeni do naredne sjednice Predstavničkog doma. Mi predlažemo, ispred Kolegija, da raspravljamo o Prijedlogu zakona o javnim ispravama BiH, s tim što ostavljamo mogućnost da u roku od 7 dana svi delegati, odnosno poslanici ovog doma dostave svoje pismene primjedbe, koje bi se mogle dalje proslijediti na usaglašavanje, prije nego što se izjasnimo, da se danas ne izjašnjavamo o Prijedlogu zakona, već da samo otvorimo mogućnost da kažemo svoje mišljenje i da u roku od sedam dana dostavimo pismena mišljenja, ona koja danas ne iznesemo. Otvaram raspravu. Hvala lijepa. Zatvaram raspravu. Molim da se izjasnimo o zaključku. Znači, da u roku od sedam dana dostavimo pismene primjedbe na Prijedlog zakona o javnim ispravama BiH, radi izjašnjavanja na nastavku sljedeće sjednice, nastavku ove 12. sjednice Doma naroda. Jesmo li za to da u roku od sedam dana dostavimo ove primjedbe, kao bismo se na nastavku ove sjednice izjašnjavali o amandmanima, odnosno, o Prijedlogu zakona. Radi se o amandmanima, primjedbe u formi amandmana. Jesmo li za takav zaključak? Ko je za? Hvala lijepa. Konstatujem da smo jednoglasno usvojili takav zaključak. Zakon o praznicima i blagdanima BiH Ovdje imamo dva prijedloga zakona o praznicima BiH, radi se o prvom Prijedlogu zakona o praznicima BiH, dat od predlagača gospode Sejfudina Tokića i Ive Divkovića. Odmah da kažem za ovaj zakon da je prihvaćen kao osnova za izradu Prijedloga zakona. Primjedbe su dostavljene predlagaču i Nacrt zakona o praznicima i blagdanima BiH. Nacrt zakona nije dobio entitetsku većinu, te slijedi usaglašavanje na Kolegiju Predstavničkog doma o tome da li može poslužiti kao osnova za izradu prijedloga zakona. 11 Radi se i u jednom i u drugom slučaju o nacrtima zakona, bez obzira što je prva formulacija Prijedlog zakona o praznicima BiH, predlagača Sejfudina Tokića i Ive Divkovića, radi se o formi nacrta i druga je, takođe, Nacrt zakona o praznicima i blagdanima BiH. Stavljam ih obje u formu nacrta. Izjašnjavamo se o nacrtima.
Mislim da treba donijeti zakon o državnim praznicima i da je to naša obaveza. Ja lično bih mogao podržati, kao nacrte, i jedan i drugi Zakon o državnim praznicima, ali Zakon o državnim praznicima koje je dostavilo Predsjedništvo BiH, jednoglasno, i ja bih ga lično podržao i mislim da taj zakon ubuduće treba podržati, jer tu se radi o vrlo konkretnim pitanjima i mislim da se radi o pitanjima koja će tu oblast urediti u BiH, kako ne bismo imali šarenilo kakvo sada imamo u BiH. Mene lično što se tiče, a vjerujem i drugih, da će i kada bude prijedlog ovog zakona Predsjedništva BiH, jer i Predsjedništvo BiH je ovlašteni predlagač, da ćemo taj zakon podržati.
Hvala lijepa. Ko se dalje javlja za riječ? Ako se ne javlja, ja dajem na glasanje oba zakona. Prvo, Nacrt zakona o praznicima BiH čiji su predlagači Sejfudin Tokić i Ivo Divković i ovaj drugi Nacrt zakona o praznicima i blagdanima BiH, s tim što, bez obzira na izjašnjavanje, odnosno, ako se izjasnimo da podržavamo jedan ili oba nacrta zakona, pismene primjedbe, amandmane i sugestije na ovaj zakon, trebalo bi dostaviti u roku od sedam dana, znači, kao dio zaključka, uz prihvatanje jednog ili oba nacrta zakona. Dajem na izjašnjavanje prvo Nacrt zakona o praznicima BiH, predlagači Sejfudin Tokić i Ivo Divković. Ko je za? Konstatujem tri glasa. Ko je protiv? Uzdržani? Zakon nije dobio potrebnu većinu. Dajem na glasanje Nacrt zakona o praznicima i blagdanima BiH. Ko je za Nacrt zakona o praznicima i blagdanima BiH, ispred Predsjedništva BiH? Hvala lijepa. Ko je protiv? Jedan protiv. Suzdržanih 1. Znači, dobili smo. Gospodin Ljubičić je na trenutak izašao, onda da na trenutak sačekamo izjašnjavanje. Zbog entitetske većine, odnosno, kluba poslanika. Gospodin Ljubičić je za, time je ovaj zakon dobio potpunu većinu, odnosno, Nacrt zakona o praznicima BiH, dat od strane Predsjedništva BiH, dobio je potrebnu većinu. Nema potrebe da se izjašnjavamo po klubovima. Nacrt zakona o Trezoru institucija BiH Predstavnički dom je odgodio razmatranje jer blagovremeno nije dostavljeno obrazloženje, te će razmotriti na narednoj sjednici, tako je kod njih bilo. U 12 međuvremenu je pristiglo obrazloženje i imate ga, kao delegati, odnosno, poslanici. Uz ovu tačku, također, predlažemo, kao Kolegij, da delegati, odnosno poslanici, svoje pismene primjedbe, ako ga utvrdimo kao osnovu za izradu prijedloga zakona o Trezoru institucija BiH, da u roku od sedam dana se dostave pismene primjedbe, odnosno, amandmani na Nacrt zakona, kako bi se mogao utvrditi prijedlog zakona. Otvaram raspravu. Ne javlja se niko za riječ. Zatvaram raspravu. Molim da se izjasnimo uz ovaj zaključak da u roku od 7 dana dostavimo svoje amandmane na Nacrt zakona o Trezoru institucija BiH. Ko je za Nacrt zakona o Trezoru institucija BiH? Hvala lijepa. Protiv? Uzdržanih? Konstatujem da smo jednoglasno utvrdili Nacrt zakona o trezoru institucija BiH, uz zaključak koji je dat. Sljedeća tačka dnevnog reda je Nacrt zakona o postupku zaključivanja i izvršavanja međunarodnih ugovora Napominjem da je ovaj nacrt zakona prihvaćen kao osnova za izradu prijedloga zakona. Otvaram raspravu. Ako nema diskutanata, zatvaram raspravu, uz zaključak da u roku od sedam dana dostave, oni koji žele, svoje amandmane na Nacrt zakona o postupku zaključivanja i izvršavanja međunarodnih ugovora, kako bi se mogao uraditi i prijedlog zakona o postupku zaključivanja i izvršavanja međunarodnih ugovora. Ko je za ovaj nacrt zakona? Hvala lijepa. Konstatujem da smo jednoglasno utvrdili Nacrt zakona o postupku zaključivanja i izvršavanja međunarodnih ugovora i da ovaj nacrt zakona može poslužiti kao osnova za izradu prijedloga zakona. Ono čime smo na početku same sjednice dopunili našu raspravu, a to je Odluka o statusu i položaju lica izbjeglih u BiH. Predstavnički dom Parlamentarne skupštine BiH je, na svojoj sjednici održanoj 1.12.1999. godine, donio, odnosno usvojio Odluku o statusu i položaju lica izbjeglih u BiH i potrebno je da ovu odluku potvrdimo ili ne potvrdimo, odnosno da se izjasnimo o ovoj odluci na Domu naroda. Otvaram raspravu.
Mi smo u prošloj godini usvojili Zakon o imigraciji i azilu, koji u potpunosti rješava ova pitanja o izbjeglim i raseljenim licima. Isto tako, usvojili smo Zakon o izbjeglicama i raseljenim licima. Kad sam dobio ovu odluku i pročitao je i vidio šta je Predstavnički dom usvojio, moram da kažem da sam bio začuđen. Otkud jedna takva odluka i koja je to odluka koja može rješavati i davati zadatke entitetima da rješavaju izbjegla i raseljena lica, kako oni rekoše, iz bivše avnojevske Jugoslavije? Nikad se 13 ona nije zvala bivša avnojevska Jugoslavija, već je imala druge nazive, Jugoslavija, i poslije rata Federativna Narodna Republika Jugoslavija, kasnije je imala naziv Socijalistička Federativna Republika Jugoslavija, a nikad ovaj naziv. Samo govorim na što se ide. Ne mogu se donositi odluke da se rješavaju pitanja izbjeglih i raseljenih lica samo za jednu zemlju ili dvije zemlje, to se može urediti samo zakonom i zakonom je to uređeno. Ova odluka ima itekako svoje velike materijalne zahtjeve, a mi prema našim izbjeglicama, tu je gospodin Rečica, kojih ima danas u BiH dosta, smo u odnosu na ovu odluku kako je predložena u diskriminatorskom položaju.(?) Koliko je naših izbjeglica danas u kolektivnim i neuslovnim smještajima? To treba vidjeti i kako te naše izbjeglice u tim kolektivnim i neuslovnim smještajima rade. Ja nisam protiv ma koje izbjeglice, ma iz koje on zemlje bio, njemu je najteže i mislim da se to može rješavati samo zakonom. Odmah da kažem da ja govorim i u svoje ime, a i u ime Kluba Bošnjaka, ovu odluku mi u Domu naroda ne možemo podržati.
Hvala lijepa. Da li se još neko javlja za riječ. Ako se ne javlja, zatvaram raspravu o Odluci o statusu i položaju lica izbjeglih u BiH. Ko je za ovu odluku? 8. Ko je protiv? Suzdržanih nemamo. Onda moram izjašnjavanje po klubovima. Molim da se izjasni Klub hrvatskih predstavnika. - 4 glasa za. Molim Klub iz reda srpskog naroda. - 4 glasa za. Iz reda bošnjačkog naroda. – Protiv 4 glasa. Konstatujem da ova odluka nije dobila potrebnu većinu. Odnosno, nije dobila podršku iz reda sva tri konstitutivna naroda u BiH. Hvala lijepa. Time smo iscrpili sve za današnju sjednicu. Zatvaram ovaj dio zasijedanja. Sretan put i zahvaljujem se svim prisutnim. Sjednica je prekinuta sa radom u 14.15 sati. 14 Želim da pozdravim sve prisutne poslanike, zastupnike, delegate, također i goste iz međunarodne zajednice koji prate rad Parlamentarne skupštine BiH, odnosno, Doma naroda, takođe, gospodu iz medija, kao i predstavnike Vijeća ministara BiH, ovdje prisutne. Na početku da kažem da sjednici prisustvuje 12 poslanika-delegata, 4 iz reda Bošnjaka, peti još uvijek nije optiran u ovaj klub. Iz reda Hrvata prisustvuju 3 delegata, gospodin Živković Ivo je opravdao svoj izostanak bolešću, peti delegat još uvijek nije imenovan. Iz reda Srba prisustvuju svih pet delegata, odnosno poslanika. Za današnju sjednicu, Kolegij Skupštine predlaže da radimo u dva dijela. Prvi dio se tiče završetka 12. sjednice Vijeća naroda Parlamentarne skupštine BiH i drugi dio je otvaranje 13. sjednice, sa odgovarajućim dnevnim redom i primopredajom predsjedavanja u Domu naroda Parlamentarne skupštine BiH. Ovo smo uradili zbog toga što smo željeli da u Domu naroda prvo izvršimo na vrijeme primopredaju predsjedavajućih, a drugo da sva ona pitanja, zakoni i odluke koje su donesene na Predstavničkom domu budu u što kraćem roku tretirane i na ovom domu, da bi te odluke mogle ići u dalju proceduru i dalju primjenu. Za 12. sjednicu su nam ostale dvije tačke, to su Zakon o Vijeću ministara BiH i to Prijedlog zakona o Vijeću ministara BiH, čiji su predlagači poslanici Sejfudin Tokić i Ivo Divković, zatim Prijedlog zakona o izmjenama i dopunama Zakona o Vijeću ministara BiH, predlagač poslanik Vito Rakić. Također, dobili smo informaciju da će biti Zakon o Vijeću ministara BiH ponovo tretiran na Predstavničkom domu, dostavljen od strane Predsjedništva BiH. U razgovoru sa članovima Kolegija Predstavičkog doma, dobio sam uvjeravanje da će se u naredna dva-tri dana pokušati izvršiti usaglašavanja na ove tri verzije zakona i da je moguće u toku naredne sedmice da se dođe do jedinstvenog, prihvatljivog prijedloga o Zakonu o Vijeću ministara BiH, te Kolegij ovog doma predlaže da ovu tačku skinemo s dnevnog reda dok se ne izvrše potrebna usaglašavanja na Predstavničkom domu i na našem Kolegiju, kako bi se napravila opšteprihvaćena verzija Zakona o Vijeću ministara BiH, koju bismo mogli razmatrati već na narednom zasjedanju ovog doma. Dajem ovaj prijedlog na izjašnjavanje. Možemo li glasati? Ko se slaže za ovakav stav i zaključak? Hvala lijepa. Konstatujem da smo jednoglasno usvojili takav zaključak. Također, slična verzija je i Prijedloga zakona o javnim ispravama BiH, gdje su potrebna, također, određena usaglašavanja i koji Predstavnički dom još uvijek nije u 15 finalnoj verziji prihvatio. Stoga predlažemo, kao Kolegij, da i ovaj zakon skinemo sa 12.sjednice Doma naroda Parlamentarne skupštine BiH i da se o njemu raspravlja nakon neophodnih usaglašavanja, dogovaranja, kako bismo ga mogli prihvatiti već na narednom zasjedanju ovog doma. Je li možemo prihvatiti ovakav zaključak? Ko je za? Hvala lijepa. Konstatujem da smo jednoglasno usvojili ovaj zaključak i time zatvaram 12. sjednicu Doma naroda Parlamentarne skupštine BiH.